U-I-172/03
Natisni
Opravilna št.:
U-I-172/03
Datum odločitve:
20. 5. 2004
ECLI:
ECLI:SI:USRS:2004:U.I.172.03
Akt:
Odlok o nadomestilu za uporabo stavbnega zemljišča v Občini Trnovska vas (Uradni vestnik Občine Trnovska vas, št. 2/01), 5. čl.
Izrek:
Pobuda za začetek postopka za oceno zakonitosti 5. člena Odloka o nadomestilu za uporabo stavbnega zemljišča v Občini Trnovska vas (Uradni vestnik Občine Trnovska vas, št. 2/01) se zavrne.
Evidenčni stavek:
Ustavno sodišče zavrže pobudo kot očitno neutemeljeno, če pobudnik svoje pobude ustrezno ne utemelji.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
Pravna podlaga:
Člen 26.2, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vincenc Trafela, Destrnik
Datum vloge:
6. 8. 2003
Vrsta odločitve:
sklep
Vrsta rešitve:
zavrnitev
Dokument:
US23476
Dokument v PDF obliki:
U-I-172-03.pdf
117 KB
Prenesite datoteko
U-I-172/03-10
20. 5. 2004
SKLEP
Ustavno sodišče je v postopku za preizkus pobude Vincenca Trafela iz Trnovske vasi na seji dne 20. maja 2004
sklenilo:
Pobuda za začetek postopka za oceno zakonitosti 5. člena Odloka o nadomestilu za uporabo stavbnega zemljišča v Občini Trnovska vas (Uradni vestnik Občine Trnovska vas, št. 2/01) se zavrne.
Obrazložitev
1. Pobudnik izpodbija Odlok o nadomestilu za uporabo stavbnega zemljišča v Občini Trnovska vas (v nadaljevanju Odlok), kolikor določa, da se nadomestilo za uporabo stavbnega zemljišča (v nadaljevanju nadomestilo) plačuje na enem in ne na več območjih v Občini. Navaja, da je približno tri kilometre od občinskega središča gričevnato območje, na katerem ni javnih objektov ali organiziranega avtobusnega prevoza, zato so prebivalci tega območja na slabšem od tistih, ki živijo v občinskem središču. To naj bi bilo v neskladju z 61. členom Zakona o stavbnih zemljiščih (Uradni list RS, št. 18/84 in nasl. - v nadaljevanju ZSZ84).
2. Občina odgovarja, da je majhna, saj so njena naselja oddaljena od občinskega središča največ tri kilometre. Vsa naselja naj bi imela urejeno infrastrukturo (asfaltne ceste, javni vodovod in električno ter telefonsko napeljavo), prevoz otrok v šolo in zimsko službo, zato Odlok za plačevanje nadomestila določa eno območje.
3. Pobudnik očitno zmotno meni, da 61. člen ZSZ84 določa območja, na katerih se plačuje nadomestilo, saj citirana določba ZSZ84 ureja merila za določitev njegove višine na območju, ki je predhodno določeno. To, da se je Občina odločila za eno območje, še ne pomeni, da zgolj zaradi tega občani plačujejo nadomestilo ali da ga plačujejo vsi v enaki višini. Območje, na katerem se plačuje nadomestilo, namreč določi Občina v skladu z 58. členom ZSZ84, ki se še uporablja na podlagi 5. točke drugega odstavka 179. člena Zakona o urejanju prostora (Uradni list RS, št. 110/02 - ZureP-1). Pri tem je Občina dolžna upoštevati, da se nadomestilo plačuje na območjih, ki jih našteva citirana določba ZSZ84, in na drugih območjih, ki so opremljena vsaj z vodovodnim in električnim omrežjem. Ker imajo vsa naselja, ki jih navaja pobudnik, takšno opremljenost, je neutemeljen njegov splošen očitek, da so po izpodbijani določbi Odloka prebivalci posameznih naselij na slabšem od tistih, ki živijo v občinskem središču. Ustavno sodišče je zato njegovo pobudo kot očitno neutemeljeno zavrnilo. Zato se ni spuščalo v vprašanje izpolnjevanja pogojev za njeno presojo iz 47. člena Zakona o Ustavnem sodišču (Uradni list RS, št. 15/94 - v nadaljevanju ZUstS), čeprav je ta določba Odloka na podlagi 25. člena Odloka o nadomestilu za uporabo stavbnega zemljišča v Občini Trnovska vas (Uradni list RS, št. 31/04) prenehala veljati, saj tudi nov predpis to vprašanje ureja enako.
4. Ustavno sodišče je sprejelo ta sklep na podlagi drugega odstavka 26. člena ZUstS v sestavi: podpredsednik dr. Janez Čebulj ter sodnice in sodniki Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj